Nordjyllands Politi blev lørdag morgen kaldt ud til Vangen i Nørresundby efter en anmeldelse på knivstikkeri mellem en mand og en kvinde i en lejlighed. Da politiet ankom til gerningsstedet fandt de en 39-årig kvinde, der var blevet stukket med en kniv i bagdelen og havde overfladiske snitsår fra en kniv.  Udover skaderne fra kniven havde kvinden brandskader på overkroppen og ryggen. Nordjyllands Politi har ikke fundet ud af, hvordan brandsårene er kommet. Straks efter politi var nået frem, ankom også en ambulance, hvor kvinden straks blev undersøgt og derefter kørt på Aalborg Universitets Hospital, hvor hun blev behandlet for knivstik og brandsårsskader, oplyser Nordjyllands Politi i en pressemeddelelse. Klokken 10 blev kvinden overført med helikopter til brandsårsafdelingen på Rigshospitalet. Kvinden kender gerningsmanden, men han var forsvundet fra stedet, da politiet ankom. - Men han blev kl. 10.35 lokaliseret til en adresse på Voerbjergvej i Nørresundby, hvor han blev anholdt, oplyser Nordjyllands Politi i en pressemeddelelse. Gerningsmanden forventes at stilles for grundlovsforhør søndag morgen kl. 9 sigtet for drabsforsøg. Nordjyllands Politi oplyser, at grundlovsforhøret formentlig vil foregå bag lukkede døre i Retten i Hjørring. Der foretages lige nu tekniske undersøgelser på gerningsstedet i Nørresundby.

Referat:
En 39-årig kvinde er blevet stukket med en kniv og har snitsår flere steder.